Una delegació del departament de Territori i Sostenibilitat i l'Institut Català del Sòl, encapçalada pel secretari general d'Habitat Urbà i Territori, Agustí Serra, i el director de l'INCASÒL, Albert Civit, van participar a la Cimera mundial de líders locals i regionals organitzada per Ciutats i Governs Locals Units (CGLU) que es va celebrar a Durban, Sud-àfrica, entre l'11 al 15 de novembre.
La CGLU és la principal xarxa internacional de ciutats i ha aplegat en la cimera a més de 2.000 participants de 80 països per parlar del compromís d'implementació dels Objectius de Desenvolupament Sostenible (ODS).
La partició de TES i l'INCASÒL s'ha concentrat en els dies 11 i 12 de novembre i ha consistit en la intervenció en diferents sessions del Fòrum de les regions i d'ONU-Habitat així com la realització de diverses reunions bilaterals.
El dia 12 de novembre al matí, TES i l'INCASÒLla Generalitat van organitzar juntament amb el Consorcio de Gobiernos Autónomos Provinciales del Ecuador, Congope, una sessió per tal d'abordar la importància de les regions i les entitats territorials, sota un enfoc multinivell, mitjançant dues taules rodones: una posant èmfasi en la seguretat alimentària i l'altra sobre les estratègies territorials del canvi climàtic.
Aquesta segona taula es va centrar en les Estratègies territorials de canvi climàtic i el paper de les entitats regionals i territorials en la formulació i implementació de les agendes globals.
Va ser moderada pel director de l'INCASÒL i va comptar amb la participació d'Agustí Serra, secretari general d'Habitat Urbà i Territori; Kobie Brand, directora general d'ICLEI Àfrica; Sara Kupka, policy officer de Regions4, Abdessamad Sekkal, president de la regió marroquina Rabat-Salé-Kénitra i president Oru Fogar, i Pablo Jurado, prefecte d'Imbabura i president de Congope, Ecuador.
Per la tarda, la delegació catalana va participar en la sessió de treball del Fòrum les Regions juntament amb Maria Julia Reyna, representant de la regió de Santa Fe d'Argentina que regentava la presidència del Fòrum fins el passat divendres 15 de novembre.
També van assistir el nou president del Fòrum, Pablo Jurado, president de la regió de Congope, i el seu equip liderat per l'Alicia Trejo, i Sara Kupka per part de Regions4.
En aquesta reunió es va acordar la realització d'un full de ruta conjunt per tal de construir un sol diàleg, identificar els que formen part d'aquest fòrum i les seves potencialitats i que serveixi per involucrar altres regions i ciutats.
El mateix dia 12 pel matí, el Secretari general d'Habitat Urbà i Territori, Agustí Serra, va formar part de la sessió I s Urban Policy Working for You? organitzada per ONU-Habitat juntament amb CGLU, sobre la necessitat de dotar als responsables polítics del coneixement sobre el seguiment i avaluació per assegurar que els marc de política global i nacional son efectius, particularment a nivell local.
L'endemà, 13 de novembre, en el Cities Panel - Cities for Housing: Contributing to the Draft Guidelines of the Special Rapporteur on Adequate Housing va tenir lloc una taula rodona interactiva entre la relatora especial del dret a l'habitatge de Nacions Unides, Leilani Farha, i els representats dels governs regionals i locals presents, per tal d'ajudar en l'elaboració de versió definitiva sobre les directrius per a la implementació del dret a l'habitatge.
El director de l'INCASÒL, Albert Civit, va remarcar la importància de la governança multinivell, així com la figura dels consorcis formats per diferents entitats, per tal de desenvolupar nous projectes d'habitatge i de regeneració de barris.
Paral·lelament a les sessions de la Cimera, aquesta delegació va realitzar diverses reunions bilaterals.
La trobada amb la fins a les hores presidenta del Fòrum de les Regions, Maria Julia, i amb Firdaous Oussidhoum, per part de UCLG, va permetre parlar de l'estat actual del Fòrum i fer una primera aproximació sobre la relació actual i futura entre el Departament de Territori i l'INCASÒL amb UCLG, amb la voluntat de tenir un espai d'acció adequat per a tots i poder col·laborar aportant el nostre coneixement.
En la reunió amb la relatora especial del dret a l'habitatge de Nacions Unides Leilani Farha, i arran de la documentació aportada sobre el que s'està realitzant en el Departament de Territori i INCASÒL en matèria d'habitatge, es va acordar donar a conèixer les nostres polítiques i projectes i aportar el nostre coneixement mitjançant exemples en la versió definitiva del document sobre el dret a l'habitatge que estan elaborant.
Així mateix des del departament de Territori i Sostenibilitat es va convidar a la relatora a venir a Barcelona i aportar la seva visió sobre les estratègies que s'estan duent a terme en aquesta matèria.
Per últim, en la reunió amb la cap dels govern locals i unitat de descentralització de UN-Habitat, Diana López, es va comentar la importància de participar en un projecte sobre la Resiliència.